**Крстарење Лоаром**

**Лоара** је најдужа река Француске. Извире на југоистоку Француске, на источним обронцима Централног масива, на надморској висини од 1.408 м. Након тока дугог 1.013 км се улива у Атлантски океан код града Сен Назера.

Ток Лоаре можемо поделити на три дела. У горњем току река протиче кроз уску долину, испуњену клисурама и са обалама које су обрасле шумом и ниском вегетацијом. У средњем делу тока река успорава и шири се, меандрира и прави алувијалну раван у коју усеца бројне канале. Доњи ток одликују мочваре и ритови који представљају станиште ретких врста птица па су од значаја за очување животне средине.

У свом току Лоара прима бројне притоке и протиче кроз неколико познатих француских градова – Орлеан, Тур, Анже и Нант. Долина реке Лоаре за Француску, али и свет, има велики значај, па се од 2.000. године налази на УНЕСКО-овој листи светске баштине. Често је називају и „врт Француске“ јер се на њеној обали налази велики број винограда, цветних башти и раскошних двораца некадашњих француских краљева и властеле.

--------------------------------------------

**Блоис** или Блоа је дворац смештен у граду Блоа. То је чувени дворац који се вековима везује за историју француских краљева. У њему је надбискуп Рема благосиљао Јованку Орлеанку пре него што је кренула у ослобађање града Орлеана. Краљ Луј Филип је 1841. године овај дворац прогласио за споменик културе и од тада је он претворен у музеј.

--------------------------------------------

Највећи и најимпресивнији међу дворцима је дворац **Шамбор**. Изграђен је у 16.веку и представља величанствено ренесансно здање. Првобитна намена му је била да буде само павиљон за лов краља Франсоа 1, чије су званичне резиденције биле замак Блоис и замак Амброаз. Верује се да је у изради нацрта овог замка учествовао чак и чувени Леонадро да Винчи. Замак има шест огромних кула, 440 соба, 365 камина и 84 степеништа, међу којима је најзначајније степениште у облику двоструке спирале. Замак Шамбор се појављује у цртаном филму „Лепотица и звер“, Волта Дизнија.

---------------------------------------------

Замак **Усе** се налази на обали реке Индре уз шуму Шинон. Саграђен је у петнаестом веку, на темељима старог утврђења.

--------------------------------------------

Дворац **Шенонсо** лежи 12 км јужно од Лоаре, на реци Шер, у близини истоименог села Шенонсо. Годишње га посети око милион туриста, па је по посећености ово други дворац у Француској, после Версаја. Први пут се спомиње у 11. веку, а у поседу француских краљева је од 16. века. Дворац се сатоји од готово квадратне зграде за становање и галерије. Северно од здања је много старија кула окружена јарковима, док су са источне и западне стране две ренесансне баште. Дворац се налази уз саму обалу реке Шер, а галерија која премошћује реку је дограђена по идеји Катарине ди Медичи. Дворац се, иначе назива „Дворац дама“ јер су оне обележиле његову историју. Данас је он у поседу породице Меније, познате по производњи чоколаде и чоколадних посластица.

--------------------------------------------

Дворац **Азе ле Ридо** је грађен у првој половини 16. века и један је од најранијих ренесансних двораца. Налази се на острву на реци [Ендр](https://sr.wikipedia.org/wiki/%D0%95%D0%BD%D0%B4%D1%80_(%D0%B4%D0%B5%D0%BF%D0%B0%D1%80%D1%82%D0%BC%D0%B0%D0%BD)" \o "Ендр (департман)), а његови темељи се директно издижу из воде. Дворац припада префектури Шенон, департманима Ендр и Лоара. У власништву је државе од почетка 20. века и отворен је за јавност. Овај дворац многи сматрају једним од најлепших у долини Лоаре. Окружен је предивним парком који изгледом подсећа на енглеске вртове 19. века.

-----------------------------------------

Дворац **Шинон** се налази у истоименом месту, на обали реке Вијене, у департманима Ендр и Лоара, у долини реке Лоаре. Потиче из 12.века, а саградио га је Андри 2. У њему су боравиле и живеле многе значајне историјске личности као што су били Шарл 7, Ричард Лављег срца, Јованка Орлеанка и други. У другој половини 16. века замак је служио као затвор, да би касније био напуштен. Француско министартво културе је замак Шинон прогласило историјским спомеником 1840. године. Почетком 21.века у зобнову замка је уложено 14,5 милиона евра па данас спада у најуређеније дворце у долини Лоаре.

----------------------------------------

Извори:

<https://sr.wikipedia.org/sr-ec/%D0%9B%D0%BE%D0%B0%D1%80%D0%B0>

<http://www.toptravelcentar.rs/magazin/romanticno-prolece-u-dolini-loare>

<https://opusteno.rs/arhitektura-f129/zamak-sambor-francuska-t20775.html>

<https://opusteno.rs/arhitektura-f129/francuska-senonso-dvorac-na-vodi-t42124.html>

<https://images.app.goo.gl/DTcWT8GaAJghVyY56>

<https://opusteno.rs/putovanja-f42/poznati-dvorci-i-vrtovi-t28267.html>

<https://sr.wikipedia.org/wiki/%D0%94%D0%B2%D0%BE%D1%80%D0%B0%D1%86_%D0%A8%D0%B8%D0%BD%D0%BE%D0%BD>